Sarêng sampun dalu, kintên-kintên tiyang sampun sami tilêm sadaya, kanthi alon-alon sarta ngatos-atos sangêt, Kondhon lajêng anyakêti korining kamaripun lare neneman. Wontên ing ngriku kèndêl amirêngakên ngantos kêmirêngan suwara ambêganipun tiyang tilêm ingkang ajêg, ingkang mracihnani, bilih têtiyang ingkang wontên ing amar ngriku punika, sampun sami tilêm kapatos. Sarana kunci palsu Kondhon lajêng ambikak korining kamar kanthi alon-alon. Salajêngipun nuntên lumêbêt ing kamar, sarta ngancing kori wau saking nglêbêt. Ing kala punika rêmbulanipun katutupan ing mega. Ing sarèhning tanpa dilah, amila ing salêbêtipun kamar ngriku inggih pêtêng andhêdhêt. Kanthi mek-mekan Kondhon ngupadosi papan patilêman, ing padon sanès ing salêbêtipun kamar ngriku, wontên barang ingkang ebah, namung ebahipun wau sakalangkung alon sangêt, botên beda kadosdene caranipun sima ngindhik-indhiki masanipun.mangsanipun. Kondhon botên mirêng punapa-punapa, awit pikiranipun ngêmungakên tumuju dhatêng papan patilêmanipun lare neneman kasêbut ing nginggil.